ຊາວຫວຽດນາມ ທີ່ດຳເນີນທຸລະກິດ ຜິດກົດໝາຍຢູ່ໃນລາວ ຢູ່ຕໍ່ໄດ້ຖ້າຫາກມີເງິນລົງທຶນ 250 ລ້ານກີບຂຶ້ນໄປ
ຊາວຫວຽດນາມ 200 ກວ່າລາຍ ທີ່ດຳເນີນທຸລະກິດ ບໍ່ຖືກກົດໝາຍ ສາມາດດຳເນີນ ກິດຈະການ ໃນແຂວງ ຈຳປາສັກໄດ້ຕໍ່ໄປ ຖ້າຫາກມີເງິນລົງທຶນ ຕັ້ງແຕ່ 250 ລ້ານກີບຂຶ້ນໄປ.
ທາງການລາວອະນຸຍາດໃຫ້ຊາວຫວຽດນາມ 200 ກວ່າລາຍ ທີ່ດຳເນີນທຸລະກິດ ບໍ່ຖືກກົດໝາຍສາມາດທີ່ຈະດຳເນີນກິດ ຈະການໃນແຂວງຈຳປາສັກ ໄດ້ຕໍ່ໄປ ຖ້າຫາກມີເງິນລົງທຶນ ຕັ້ງແຕ່ 250 ລ້ານກີບຂຶ້ນໄປ ເຈົ້າໜ້າທີ່ຂັ້ນສູງໃນກະຊວງອຸດສາຫະກຳ ແລະການຄ້າ ໃຫ້ການຍອມຮັບວ່າ ການທີ່ລາວ ມີຄວາມສຳພັນ ແລະຮ່ວມມືແບບພິເສດ ກັບຫວຽດນາມ ຖືເປັນເງື່ອນໄຂສຳຄັນທີ່ເຮັດໃຫ້ ການແກ້ໄຂບັນຫາກ່ຽວກັບການເຂົ້າມາໃນລາວ ໂດຍຜິດກົດໝາຍ ຂອງຊາວຫວຽດນາມ ມີຄວາມຫຍຸ້ງຍາກນັບມື້ ໂດຍສະເພາະແມ່ນການແກ້ໄຂບັນຫາ ທີ່ຊາວຫວຽດນາມ ໄດ້ພາ ກັນເຂົ້າມາດຳເນີນທຸລະກິດຕ່າງໆ ຢ່າງບໍ່ຖືກກົດໝາຍ ຢູ່ໃນແຂວງພາກໃຕ້ນັ້ນ ຖືເປັນ ບັນຫາທີ່ຍາກທີ່ສຸດ ທັງຍັງບໍ່ສາມາດແກ້ໄຂໄດ້ເລີຍໃນຕະຫລອດລະຍະ 10 ກວ່າປີມານີ້ ແຕ່ຢ່າງໃດກໍຕາມເພື່ອເປັນການປ້ອງກັນບໍ່ໃຫ້ຊາວຫວຽດນາມພາກັນເຂົ້າມາໃນລາວ ເພີ້ມຫຼາຍຂຶ້ນຈົນເກີນໄປ ທາງການລາວກໍມີມາດຕະການ ບັງຄັບໃຫ້ທຸລະກິດ ຂອງຊາວ ຫວຽດນາມ ທີ່ເຂົ້າມາດຳເນີນກິດຈະການຢ່າງບໍ່ຖືກຕ້ອງດັ່ງກ່າວ ຈະຕ້ອງມີເງິນທຶນຕັ້ງແຕ່ 250 ລ້ານກີບຂຶ້ນໄປ ຈຶ່ງຈະອະນຸຍາດໃຫ້ຢູ່ໃນລາວຕໍ່ໄປ ໂດຍໄດ້ມີການເລີ້ມດຳເນີນມາດ ຕະການດັ່ງກ່າວ ໃນເຂດແຂວງຈຳປາສັກ ເປັນແຂວງທຳອິດ ດັ່ງທີ່ເຈົ້າໜ້າທີ່ຂັ້ນສູງ ໃນແຂວງຈຳປາສັກ ໄດ້ໃຫ້ການຢືນຢັນວ່າ: ໂດຍຈາກການກວດກາສະເພາະໃນເຂດເມືອງປາກເຊພົບວ່າ ມີທຸລະກິດຂອງຊາວຫວຽດນາມ 282 ກິດຈະການ ແລະໄດ້ນຳ ແຮງງານເຂົ້າມາໃນລາວ ໂດຍບໍ່ໄດ້ຮັບອະນຸຍາດຫຼາຍກວ່າ 10,000 ຄົນແລ້ວ ໃນປັດຈຸບັນນີ້ ທັງນີ້ ໂດຍທາງການລາວຄາດໝາຍວ່າ ໃນຊ່ວງປີ 2011-2015 ບັນດາບໍລິສັດຕ່າງຊາດທີ່ລົງທຶນໃນລາວ ຕ້ອງການແຮງງານມີ ຝີມືຈຳນວນຫຼາຍກວ່າ 9 ໝື່ນຄົນ ຊຶ່ງໃນລະຍະ 4 ປີ ທີ່ຜ່ານມາ ກໍໄດ້ມີການນຳເຂົ້າແຮງງານມີຝີມື ຈາກຕ່າງປະເທດແລ້ວ 2 ໝື່ນ ກວ່າຄົນ ຈຶ່ງຍັງເຫຼືອອີກ 7 ໝື່ນກວ່າຄົນ ທີ່ຈະຕ້ອງນຳເຂົ້າມາ ເພີ້ມຂຶ້ນອີກ ນັບຈາກ ປັດຈຸບັນໄປຈົນເຖິງປີ 2015 ດັ່ງທີ່ທ່ານນາງອ່ອນຈັນ ທຳມະວົງ ລັດຖະມົນຕີວ່າການກະຊວງແຮງງານ ແລະສະຫວັດດີການສັງຄົມ ໄດ້ຖະແຫລງຢືນຢັນວ່າ: ທັງນີ້ໂດຍເຖິງແມ່ນວ່າ ໃນສົກຮຽນ 2013-2014 ທີ່ຜ່ານມາຈະມີນັກສຶກສາ ທີ່ຈົບຊັ້ນ ປະລິນຍາຕີຈາກມະຫາວິທະຍາໄລແຫ່ງຊາດລາວ ຈຳນວນທັງໝົດເຖິງ 8,550 ຄົນ ແລະ ໃນນີ້ກໍມີນັກສຶກສາ ທີ່ຈົບຈາກຄະນະວິສະວະກຳສາດ ວິທະຍາສາດ ກະສິກຳ ເສດຖະສາດ ແລະພາສາຕ່າງປະເທດລວມກັນຫຼາຍກວ່າ 4,500 ຄົນກໍຕາມ ແຕ່ສ່ວນໃຫຍ່ ກໍຍັງບໍ່ໄດ້ ມາດຕະຖານຕາມຄວາມຕ້ອງການ ຂອງບໍລິສັດຕ່າງຊາດ ແຕ່ຢ່າງໃດກໍຕາມລັດຖະບານລາວກໍໄດ້ວາງເປົ້າໝາຍ ທີ່ຈະພັດທະນາເພື່ອຍົກລະດັບ ຝີມືແຮງງານຂອງລາວໃຫ້ໄດ້ເຖິງ 240,000 ຄົນພາຍໃນປີ 2020 ເພື່ອຕອບສະໜອງ ແຮງງານມີຝີມື ໃຫ້ກັບບັນດາບໍລິສັດຕ່າງຊາດ ທີ່ລົງທຶນຢູ່ໃນລາວໃຫ້ໄດ້ຢ່າງພຽງພໍ ທັງນີ້ດ້ວຍການປັບປຸງກົດໝາຍແຮງງານ ໃຫ້ມີຄວາມສອດຄ້ອງ ກັບການພັດທະນາ ເສດຖະກິດ-ສັງຄົມ ແລະເຮັດໃຫ້ແຮງງານລາວມີຄຸນນະພາບ ທີ່ສາມາດເຊື່ອມໂຍງ ເສດຖະກິດອາຊ່ຽນໃຫ້ໄດ້ ຢ່າງແທ້ຈິງ ຫາກແຕ່ວ່າບັນຫາກໍຄື ການທີ່ມີສູນພັດທະນາ ຝີມືແຮງງານ ຢູ່ຢ່າງຈຳກັດ ແລະຄ່າຈ້າງແຮງງານ ຕ່ຳກວ່າລະດັບຄ່າຄອງຊີບທີ່ເປັນຈິງ